Qirg‘iziston bosh vaziri Markaziy Osiyo raqobatbardosh mintaqa bo‘la olishini ma’lum qildi

Qirg‘iziston bosh vaziri Joomart Otorbayev Bishkekda bo‘lib o‘tgan Markaziy Osiyo mintaqaviy iqtisodiy hamkorligi (CAREC) tashkilotining vazirlar konferensiyasida Markaziy Osiyo raqobatbardosh mintaqa bo‘la olishini ma’lum qildi, deb xabar bermoqda “RIA Novosti”.

“Markaziy Osiyo birlashgan mintaqaviy kuch sifatida raqobatbardosh mintaqa bo‘la oladi. Qirg‘iziston mintaqaviy hamkorlik kengayishini yoqlaydi. Biz ochiq iqtisodiyot va hamkorlik tarafdorimiz hamda bu siyosatni davom ettiramiz”, − dedi Otorbayev. Shuningdek, u Bishkekning Bojxona ittifoqiga kirish uchun harakatlari CAREC doirasidagi transport yo‘laklari uchun ham foydali ekanligini ta’kidladi.
Ma’lumot uchun, Markaziy Osiyo mintaqaviy iqtisodiy hamkorligi Afg‘oniston, Mo‘g‘uliston, Ozarbayjon, Pokiston, Qozog‘iston, Qirg‘iziston, Tojikiston, Turkmaniston, Xitoy va O‘zbekistondan iborat. Osiyo taraqqiyot banki, Yevropa tiklanish va taraqqiyot banki, Xalqaro valyuta fondi, Islom taraqqiyot banki, BMT Taraqqiyot dastrui va Jahon banki loyiha hamkorlari hisoblanadi.